《贺新郎（寿蔡参政）》
宋代·翁合

世事今如许。祗先生、寿身寿国，尚堪撑拄。一脉宽仁忠厚意，留到如今可数。问谁是、擎天一柱。名节难全官职易，这娥眉、肯效争妍妒。几而作，色斯举。

沧州万顷舟横渡。对和风、桃花流水，一蓑烟雨。亲得紫阳传正印，且作斯文宗主。世望皋夔伊傅。天意须酬平治愿，抚参同、一卷长生谱。平治了，仙为侣。

作者简介：翁合，字叔备、一字与可，号丹山（《蔡氏九儒书》卷八《久轩集》附录），崇安（今福建武夷山市）人。理宗嘉熙二年（一二三八）进士。历国子司业、国子祭酒。出知赣州兼浙西提刑。景定中擢侍讲。有《丹山集》，已佚。事见《闽中理学渊源考》卷二五。今录诗四首。